En 16-årig dreng fra Farsø Skole har ifølge eget udsagn været offer for grov vold. To klassekammerater lagde en snor om drengens hals, så det gav store blodudtrækninger. De to drenge vil blive anholdt og risikerer at blive sigtet for grov vold

Mobning udviklede sig til grov vold, da to 16-årige drenge lagde snor om halsen på en klassekammerat, så drengen følte, han blev kvalt. Ifølge drengen skete hændelsen hele tre gange. Den 16-årige dreng, som var offer for volden, fik store blodudtrækninger på halsen efter at have haft snoren om halsen. Vagthavende ved Nordjyllands Politi i Løgstør beskriver mærket på halsen som 10 til 12 centimeter langt. Drengene går alle på Farsø Skole, og hændelsen skete tirsdag mellem klokken 11 og 12. Politiet oplyser, at drengene - som lagde snoren om klassekammeratens hals - vil blive anholdt onsdag. Da begge drenge er over 15 år, risikerer de at blive sigtet for grov vold.